《红桥篇》
清代·高士奇

红桥女儿颜如玉，雾鬓云鬟好妆束。十五盈盈竟体兰，双蛾浅画宫螺绿。

初学秦筝谱凤皇，乍拈斑管写鸳鸯。矫痴不解相思字，妩弱偏过姊妹行。

绮窗绣户春风里，时人休比常桃李。未肯轻随柳絮飞，等闲不逐游丝起。

三月三日天气和，相邀女伴蹋青歌。归来瞥被王孙见，住幰停鞭情较多。

王孙结客崇意气，殷勤不惜千金质。凤尾文绫剪作裳，鹄头火锦裁成被。

油碧迎来夹道看，罽轮十队送长安。香含豆蔻春犹浅，露浥芙蓉晓正漙。

交龙小袖轻衫窄，昨夜蜂黄新退额。斗帐流苏百宝装，云屏珊枕熊须席。

绿幕红镫宴正频，当关客不报平津。蜂尝野蜜花房暖，莺啄含桃露颗匀。

江头绣翼欣初比，谁道恩情判沟水。可怜园茧但成丝，岂有安榴能结子。

长眉拂拭镜鸾羞，白露无情团扇秋。惟余玉箸千行泪，日向红桥桥下流。

作者简介：高士奇（1645—1704年），字澹人，号瓶庐，又号江村。浙江绍兴府余姚县樟树乡高家村（今慈溪匡堰镇高家村）人，后入籍钱塘（今浙江杭州）。高士奇早年家贫，后在詹事府做记录官。康熙十五年（1676年）升为内阁中书，领六品俸薪，住在赏赐给他的西安门内。 高士奇每日为康熙帝讲书释疑，评析书画，极得信任。官至詹事府少詹事兼翰林院侍读学士。晚年又特授詹事府詹事、礼部侍郎。死后，被追谥文恪。他平生学识渊博，能诗文，擅书法，精考证，善鉴赏，所藏书画甚富。著有《左传纪事本末》、《春秋地名考略》、《清吟堂全集》等。